MOLT LLUNY D’AQUÍ (1939)

Sé una ciutat, molt lluny d'aquí, dolça i secreta, on els anys d'alegria són breus com una nit;

on el sol és feliç, el vent és un poeta, i la boira és fidel com el meu esperit.

L'Orient hi deixà la seva sang de roses,

la mitja lluna càlida del seu minvant etern

i, enllà d'un gran silenci de persianes closes, un riu profund que corre per una nit d'hivern.

Als seus vells carrerons, plens de fervor, arriba jo no sé de quins segles un gris d'amor i encens; el so de les campanes hi té una ànima viva

i el seu batec és lliure com el del cor dels nens.

Allí, més bells encara que els parcs en primavera, els camps humils i alegres s'obren al capaltard; en el seu gran repòs l'ànima es fa lleugera

com enmig de la vasta paciència del mar.

Res no crida el meu cor amb més tendresa, ara, que aquells camins fondals de xops i de canyars. El seu record fa un ròssec de recança al meu pas; torna a la meva espatlla la mà greu del meu pare.

GLOSSARI

*Fidel*: adj. Que no manca a la fe promesa, a allò a què s’ha compromès envers algú.

*Minvant*: adj. Que disminueix. *Closes*: adj. Tancades *Capaltard*: m. Vespre

*Fondal*: m. Terra de regadiu, molt bona per al conreu.

CLAUS PER AFAVORIR LA COMPRENSIÓ

Del desembre de 1935 al desembre de 1942, Màrius va viure al Sanatori. Hi va entrar amb l’esperança de curar-se i retornar a la seva ciutat natal, però en aquest període de reclusió va perdre la seva llar i va viure l’exili de la seva família.

És, doncs, una etapa de nostàlgia on els records li permeten un cert acostament a la seva família.

ACTIVITATS

1 Quin és el tema del poema?

2 A part de la ciutat, qui és objecte de l’enyorança del poeta?

3 Quins mots personifiquen la ciutat? Quin sentit té aquesta personificació? Torna a llegir el poema intentant veure-hi una descripció de Màrius Torres. Tot seguit, redacta un fragment que descrigui la personalitat del poeta segons el que has interpretat de la poesia.

4 Fes l’anàlisi formal del poema: estrofes, mètrica i rima.

RESPOSTES